**НЕГИЗДЕМЕ –МААЛЫМКАТ**

**Бириккен улуттар уюму тарабынан түзүлгѳн уюмдар (ѳкүлчүлүктѳр) аркылуу дары-дармек каражаттарын жана медициналык буюмдарды мамлекеттик сатып алууларынын**

**Тартибин бекитүү жѳнүндѳ Кыргыз Республикасынын Министрлер Кабинетинин токтом долбооруна**

1. **Долбоордун максаты жана милдети**

Кыргыз Республикасынын Министрлер кабинетинин « Бириккен улуттар уюму тарабынан түзүлгѳн уюмдар (ѳкүлчүлүктѳр) аркылуу дары-дармек каражаттарын жана медициналык буюмдарды мамлекеттик сатып алууларынын Тартибин бекитүү жѳнүндѳ» токтомдун долбоору (мындан ары – токтом долбоор) «Мамлекеттик сатып алуулар жөнүндө» (мындан ары – Мыйзам) Кыргыз Республикасынын Мыйзамынын 21-беренесинин 4-бөлүгүнүн 23-пунктун ишке ашыруу максатында иштелип чыкты.

1. **Баяндоочу бөлүгү**

 Бүткүл дүйнөлүк саламаттыкты сактоо уюмунда алдын-ала квалификациядан өткөн сапатттуу дары-дармектер, медициналык препараттары, медициналык буюмдар жана жабдууларды тѳмѳндѳтүлгѳн наркы боюнча берүүнү камсыздоо максатында 2021-жылдын 5-мартындагы №28 «Мамлекеттик сатып алуулар жөнүндө» Кыргыз Республикасынын Мыйзамынын 21-беренесинин 4-бөлүгүнүн 23-пунктун ишке ашыруу максатында мыйзамдын 21-беренесинин 4-бѳлүгүн 23-пункт тѳмѳндѳгү мазмун менен толукталат:

«23. Кыргыз Республикасынын Өкмөтү менен келишим (макулдашуу, меморандум) түзгөн Бириккен Улуттар Уюму тарабынан түзүлгѳн уюмдар (ѳкүлчүлүктѳр) аркылуу дары-дармек каражаттарын жана медициналык буюмдарды сатып алуу.

Мындай мамлекеттик сатып алуулардын тартибин уюштуруу Кыргыз Республикасынын Өкмөтүнүн белгиленген чечими менен белгиленет».

Ошентип, Кыргыз Республикасынын Министрлер кабинети менен келишим (макулдашуу, меморандум) түзгөн Бириккен Улуттар уюму тарабынан түзүлгѳн уюмдар (ѳкүлчүлүктѳр) дары-дармек каражаттарды жана медициналык буюмдарды сатып алууну ишке ашырууда тикелей келишим түзүү методу менен өз алдынча сатып алууну жүргүзүүгө укуктуу. Мында мындай мамлекеттик сатып алуулардын тартибин уюштуруу Кыргыз Республикасынын Министрлер кабинетинин чечими менен белгиленет.

Ушуга байланыштуу Мыйзамдын жогоруда белгиленген пунктун ишке ашыруу максатында ушул токтом долбоор иштелип чыкты.

Бул токтом долбоорду кабыл алынышы менен Бириккен Улуттар Уюму тарабынан түзүлгѳн уюмдар (ѳкүлчүлүктѳр) аркылуу дары-дармек каражаттары жана медициналык буюмдарды сатып алуунун тартиби аныкталат жана ошону менен бирге сатып алуучу уюмдарга тандоо укугун берет.

**3. Мүмкүн болуучу социалдык, экономикалык, укуктук, укук коргоочулук, гендердик, экологиялык, коррупциялык кесепеттердин болжолдору**

Бул токтомдун долбоорун кабыл алууда терс социалдык, экономикалык, укуктук, укук коргоочулук, гендердик, экологиялык, коррупциялык кесепеттерге алып келбейт.

 **4. Долбоордун мыйзамдарга шайкеш келишине талдоо жүргүзүү**

Сунушталган токтомдун долбоору колдонуудагы мыйзамдардын, ошондой эле Кыргыз Республикасы катышуучусу болгон, белгиленген тартипте күчүнө кирген эл аралык келишимдердин ченемдерине каршы келбейт.

**5. Коомдук талкуулоо жыйынтыктары тууралуу маалымат.**

Бул токтом долбоор Кыргыз Республикасынын Министрлер кабинетинин расмий сайтында, ошондой эле Кыргыз Республикасынын ченемдик укуктук актыларынын долбоорлорун коомдук талкуулоо үчүн Бирдиктүү порталда жарыяланат.

**6.** **Каржылоо зарылдыгы жөнүндө маалымат**

 Токтом долбоорду кабыл алууда республикалык бюджеттен кошумча финансылык чыгымдарды талап кылбайт.

**7. Жөнгө салуучу таасирлерди талдоо жөнүндө маалымат**

Мыйзамдын 21-беренесинин 4-бөлүгүнүн 23-пунктун ишке ашыруу максатында ушул токтом долбоор иштелип чыкты. Өз кезегинде, Мыйзамдын долбоорун иштеп чыгуу учурунда жөнгө салуучу таасирге талдоо жүргүзүлдү. Ушуга байланыштуу ушул токтом долбоорун жөнгө салуучу таасирди талдоону талап кылбайт.

Жогоруда баяндалгандардын негизинде, Кыргыз Республикасынын Экономика жана финансы министрлиги ушул токтом долбоорун кароого киргизет.

**Кыргыз Республикасынын**

**экономика жана каржы министри**